b'\n_START_ARTICLE_\nSTS-51-L\n_START_SECTION_\nMeeskonna saatus\n_START_PARAGRAPH_\nMerev\xc3\xa4e tuukrid leidsid Challengeri meeskonnaruumi 7. m\xc3\xa4rtsil. J\xc3\xa4rgmisel p\xc3\xa4eval kinnitati, et leitu on meeskonnaruum ja hukkunute s\xc3\xa4ilmed olid endiselt seal. Kabiin oli veega kokkup\xc3\xb5rke tagaj\xc3\xa4rjel r\xc3\xa4ngalt kannatada saanud ja k\xc3\xb5ik meeskonnaruumi aknad olid purunenud. Tuukrid eemaldasid meeskonnaliikmete surnukehad rusudest. Astronaute lahkasid merev\xc3\xa4e kohtuarstid, aga \xc3\xbchegi meeskonnaliikme t\xc3\xa4pset surmap\xc3\xb5hjust v\xc3\xa4lja selgitada ei \xc3\xb5nnestunud._NEWLINE_Uurimise ajal m\xc3\xa4rkasid meeskonnaruumi uurinud spetsialistid, et mitmed piloodi juures asunud l\xc3\xbclitid polnud tavap\xc3\xa4rases stardiaegses asendis. Katsed n\xc3\xa4itasid, et s\xc3\xbcstiku purunemine ja kokkup\xc3\xb5rge ookeaniga ei saanud neid nihutada, ning neil olid peal katted, mis kaitsesid juhusliku l\xc3\xbclituse eest. See asjaolu j\xc3\xa4ttis alles versiooni, et piloot ise oli l\xc3\xbclitused teinud, kui \xc3\xbcritas asjatult voolu taastada. Lisaks olid 3 neljast ookeanist leitud astronautide avariihapnikupakist manuaalselt aktiveeritud. Seet\xc3\xb5ttu arvatakse, et kui kabiin ei dehermetiseerunud j\xc3\xa4rsult, v\xc3\xb5is kogu meeskond v\xc3\xb5i osa neist s\xc3\xbcstiku purunemise \xc3\xbcle elada ja nad hukkusid alles kabiini merre kukkumisel. Eksperdid on kindlad, et meeskonnal polnud v\xc3\xb5imalik p\xc3\xa4rast s\xc3\xbcstiku purunemist eluga p\xc3\xa4\xc3\xa4seda, sest s\xc3\xbcstiku kabiin liikus veega kokku puutumise ajal kiirusega ligikaudu 333 km/h.'